ПОРУКА ПСИХОЛОГА И ПЕДАГОГА ШКОЛЕ

ЗА РОДИТЕЉЕ

Поштовани родитељи,

У овом тренутку, када цео свет пролази кроз један тежак период, важно је да, сада више него икада, негујемо међусобну емпатију, подршку и разумевање. Наша школа је микросвет у којем свако од нас има своју улогу. Али оно што не смемо да заборавимо, је то да најважнији становници сваке школе јесу НАША ДЕЦА. Можда ће се неко од вас и сетити афричке пословице коју врло радо представљамо на родитељским састанцима, а потврђује претходно речено: „Потребно је цело село, да би се васпитало само једно дете.“ Зато, предлажемо да нас тренутна ситуација никако не заустави у ономе што сви заједно успешно радимо. Односно, да, Ви као родитељи и ми запослени у школи, наставимо да развијамо позитивне људске вредности код наше деце (толеранцију, ненасилну комуникацију, емпатију, сртпљење...), али и многе друге важне животне ствари.

Корона вирус ставља нас пред нимало лак животни изазов. Свима нам се нижу питања: „Да ли ће бити све у реду?“, „Када ће се све ово завршити?“, „Да ли ћемо успети да се заштитимо?“... Али једно од питања нас просветних радника гласи: „Како да помогнемо нашим ученицима да што лакше савладају ову, вероватно за већину њих, прву велику животну кризу?“ Из тог разлога, нас три, психолог мр Маја Петаков Вуцеља и педагози Ивана Лазић и Жана Манић, постављаћемо на сајту школе, занимљиве садржаје за децу, али и за вас – родитеље. Односно, само ћемо наставити да реализујемо оно што иначе и радимо у школи са ученицима и са родитељима, кроз индивидуални и групни рад.

Тренутно се на сајту школе, налазе наши савети ученицима о конструктивним стратегијама учења. Такође, заједно са децом, можете погледати занимљив прилог о актуелном вирусу и превентивним мерама. Трудићемо се да сваке недеље постављамо садржаје за које сматрамо да деци могу да буду корисни (погледати у делу: „Мали и велики савети психолога и педагога, за наше ученике“).

Желимо Вам пре свега добро здравље и наставак успешне сарадње са школом.

С поштовањем,

психолог:

мр Маја Петаков Вуцеља

педагог:

Ивана Лазић

педагог:

Жана Манић